Την τύχη του προκάλεσε ένας 35χρονος στο Βόλο, καθώς με ανάρτησή του σε μέσο κοινωνικής δικτύωσης, απείλησε την αστυνομία να μην ενοχλήσουν αυτόν και την οικογένειά του, όταν την Κυριακή του Πάσχα θα έψηνε πρόβειο κεμπάπ και κοκορέτσι στο κτήμα τους στη Νέα Δημητριάδα.

Σύμφωνα με τη θεσσαλική ιστοσελίδα taxydromos.gr, ο 35χρονος ενημέρωσε την αστυνομική διεύθυνση Μαγνησίας και την εισαγγελία Βόλου ότι το Πάσχα θα είναι με την οικογένειά του και τα παιδιά του στο κτήμα του στη Νέα Δημητριάδα και θα ψήνει, προειδοποιώντας ότι εάν του χαλάσουν τη διάθεση μπροστά στα παιδιά του η Λαμπρή θα είναι η τελευταία της ζωής τους.

Μάλιστα προειδοποίησε ότι εάν πετάξει μη επανδρωμένο αεροσκάφος (σ.σ. drone) της αστυνομίας πάνω από την αυλή του, τότε θα το... καταρρίψει.

Ο άνδρας οδηγήθηκε στην υποδιεύθυνση ασφάλειας Βόλου για να δώσει εξηγήσεις για απειλή διάπραξης εγκλήματος κατά της αστυνομίας και της εισαγγελίας Βόλου, ενώ μετά την ανάρτησή του, πραγματοποιήθηκε αστυνομική έφοδος στο σπίτι του κατά τη διάρκεια της οποίας οι αστυνομικοί κατάσχεσαν τα δύο κυνηγετικά όπλα που έκρυβε και φυσίγγια.

Στην αστυνομία κλήθηκε να εξηγήσει τι εννοούσε με την ανάρτησή του αλλά δεν επέμεινε στις απειλές του και επιχείρησε να δικαιολογηθεί. Σύμφωνα με το taxydromos.gr, ο 35χρονος δήλωσε τρελαμένος λόγω της καραντίνας και υποστήριξε πως δεν εννοούσε τίποτα από όσα έγραψε.

Εναντίον του σχηματίστηκε δικογραφία για απειλή διάπραξης εγκλήματος και στη συνέχεια αφέθηκε ελεύθερος λόγω παρέλευσης του αυτοφώρου.

Ο 35χρονος έγραφε στην ανάρτησή του:



«Ενημερώνω και ΠΡΟΕΙΔΟΠΟΙΩ ΑΚΟΜΗ ΜΙΑ ΦΟΡΑ ΤΗΝ ΑΣΤΥΝΟΜΙΚΗ ΔΙΕΥΘΥΝΣΗ ΒΟΛΟΥ ΚΑΙ ΤΟΝ/ΤΗΝ ΕΙΣΑΓΓΕΛΕΑ ΥΠΗΡΕΣΙΑΣ ΤΗΣ 19/04/2020

ΤΗΝ 19Η ΑΠΡΙΛΙΟΥ 2020 ΗΜΕΡΑ ΤΗΣ ΛΑΜΠΡΗΣ ΟΤΙ:

Θα ψήνω Πρόβειο Κεμπάπ και Κοκορέτσι στο κτήμα μου στο Βόλο Μαγνησίας, στη ΝΕΑ ΔΗΜΗΤΡΙΑΔΑ, με την Οικογένειά μου και τα παιδιά μου.

Κάνατε ότι περάσατε από μπροστά και απλά «περάσετε» καλώς.

Κάνατε ότι σταματήσατε να μου χαλάσετε τη διάθεση και την Ημέρα αυτή μπροστά στα παιδιά και την ΟΙΚΟΓΕΝΕΙΑ ΜΟΥ, ΘΑ ΕΙΝΑΙ ΚΑΙ Η ΤΕΛΕΥΤΑΙΑ ΗΜΕΡΑ ΤΗΣ ΖΩΗΣ ΣΑΣ Η ΛΑΜΠΡΗ ΤΟΥ 2020. Δεν φαντάζεστε το τι σας περιμένει…

Γι’ αυτό το λόγο ΜΕΙΝΕΤΕ ΣΠΙΤΙ ΚΑΙ ΜΗΝ ΚΥΚΛΟΦΟΡΕΙΤΕ απευθύνομαι στην ΕΙΣΑΓΓΕΛΙΑ ΒΟΛΟΥ ΚΑΙ ΣΤΑ ΣΤΡΟΥΜΦΑΚΙΑ ΤΑ ΚΕΡΑΤΑΔΙΚΑ ΚΑΙ ΜΟΝΟ.

Είμαι ΑΠΟΛΥΤΩΣ, ΕΤΟΙΜΟΣ και ΠΑΝΤΑ ΤΟΥΛΑΧΙΣΤΟΝ ΕΝΑ ΒΗΜΑ ΜΠΡΟΣΤΑ ΣΑΣ ΚΕΡΑΤΑ.

ΕΠΙΣΗΣ, ΝΑ ΕΠΙΣΗΜΑΝΩ ΟΤΙ DRONE της Αστυνομίας που θα πετάξει πάνω από την αυλή μου ΘΑ ΚΑΤΑΡΡΙΦΘΕΙ και το ΕΝΝΟΩ».